अनुवादक छन्दानुवाद करदे होई अर्थ गी जि’यां मर्जी लेई आवै पर ओह्‌दे च आए दे ध्वन्यात्मक संगीत दी रक्षा नेईं करी सकदा। रवीन्द्र नाथ टैगोर दी गल्ल काफी हद्‌द तगर ठीक बझोंदी ऐ की जे संसार भरै च मते सारे काव्यानुवाद गद्य च गै होए दे न। पर एह्‌दे विपरित हरिवंश राय बच्चन ने शेक्सपियर ने नाटकें दे अनुवाद पद्य च कीते। शेक्सपियर जिन्ना अच्छा नाटककार ऐ उन्ना अच्छा कवि बी है। ओह्‌दे नाटक बी कवता कन्नै भरोचे दे न। उन्दे अनुवादकें सामने एह् समस्या रेही ऐ जे अनुवाद गद्य च करन जां पद्य च। हिन्दी च शेक्सपियर दे नाटकें दे गद्य पद्य दौनें च अनुवाद होए दे न। लाला सीताराम, रांगेय राघव, अमृतराय आदि कवियें उन्दे नाटकें दा अनुवाद गद्य च कीता। पर हरिवशं राय बच्चन ने पद्य च कीता। बच्चन ने मैकबैथ दी प्रवेशिका च लिखे दा ऐ “शेक्सपियर महान नाटककार ही नहीं महान कवि भी है और उन की कविता नाटक में बिखरी पड़ी है। जिस कवित्व का शीशमहल उन्होंने पद्य की विशाल छाती पर खड़ा किया है, उसे गद्य के शीश पर धरते ही वह गिरकर चकनाचूर हो जाता है।”